FSMART เปิดแผนครึ่งปีหลังขยาย “เต่าบิน” แตะ 6 พันตู้ – ปิดดีลแบงก์เพิ่ม 1 แห่ง
FSMART ส่งซิกผลงานครึ่งปีหลังดีกว่าครึ่งปีแรก เล็งปิดดีลตัวแทนแบงก์เพิ่มอีก 1 แห่ง ลุยขยายตู้เต่าบินแตะ 6,000 ตู้ รวมทั้งปิดดีลบริการเคาน์เตอร์แคชเชียร์อีก 1 แบรนด์ภายในเดือนนี้ นอกจากนี้รุกปล่อยสินเชื่อ-ขยาย MINI ATM หวังก้าวสู่การเป็น “ธนาคารชุมชน”
FSMART ส่งซิกผลงานครึ่งปีหลังดีกว่าครึ่งปีแรก เล็งปิดดีลตัวแทนแบงก์เพิ่มอีก 1 แห่ง ลุยขยายตู้เต่าบินแตะ 6,000 ตู้ รวมทั้งปิดดีลบริการเคาน์เตอร์แคชเชียร์อีก 1 แบรนด์ภายในเดือนนี้ นอกจากนี้รุกปล่อยสินเชื่อ-ขยาย MINI ATM หวังก้าวสู่การเป็น “ธนาคารชุมชน”
26 ก.ย. 2565

นายณรงค์ศักดิ์ เลิศทรัพย์ทวี กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า แนวโน้มผลการดำเนินงานในช่วงครึ่งปีหลังของปี 2565 คาดว่าจะเติบโตดีกว่าในช่วงครึ่งปีแรก เนื่องจากธุรกิจหลักได้แก่ 1. ธุรกิจเติมเงิน/ชำระเงิน 2. ธุรกิจตัวแทนธนาคาร/การเงินครบวงจร และ 3. ธุรกิจตู้อัตโนมัติ/EV ชาร์จ จะมีการขยายตัวต่อเนื่อง ตามการขยายตู้อัตโนมัติ และบริการต่าง ๆ แม้ช่วงไตรมาส 3/2565 เป็นช่วงฤดูฝน หรือโลว์ซีซั่นของธุรกิจเครื่องดื่ม แต่น่าจะกลับมาฟื้นตัวแรงในไตรมาส 4/2565
สำหรับธุรกิจเติมเงิน/ชำระเงิน ปัจจุบันบริษัทมีตู้เติมเงินบุญเติมมากกว่า 130,000 ตู้ กระจายครอบคลุมทั่วประเทศ ยังเป็นฐานรายได้หลักของบริษัท และมีการเพิ่มบริการใหม่ ๆ เพื่อรักษาสัดส่วน หรือยอดเติมเงินให้อยู่ในระดับที่ดีจากลูกค้ากว่า 16 ล้านราย ซึ่งในอนาคตมีแผนขยายตู้เติมเงินบุญเติมเพิ่ม 1,000-2,000 ตู้ต่อปี โดยในปี 2565 บริษัทคงเป้าหมายยอดเติมเงินเพิ่มขึ้น 5-10% และคงเป้าหมายยอดเติมเงินเข้าอีวอลเล็ต เพิ่มขึ้น 5-10% รวมทั้งคงเป้าหมายจำนวนบริการฝาก-ถอน-โอน เพิ่มขึ้น 10-15%
ขณะที่ธุรกิจตัวแทนธนาคาร/การเงินครบวงจร ล่าสุด ระบบยังสามารถรองรับบริการสำหรับชาวต่างด้าวได้แล้ว ปัจจุบันมี 7 ธนาคารในระบบ และในช่วงครึ่งปีหลังของปี 2565 จะปิดดีลธนาคารเข้ามาเพิ่มในระบบอีก 1 แห่ง รวมทั้งในช่วงปลายเดือน ก.ย.นี้ คาดว่าจะสรุปความร่วมมือบริการเคาน์เตอร์แคชเชียร์เพิ่มอีก 1 แบรนด์ ตามแผนงาน จากเดิมที่มีการร่วมมือกับทางเซ็นทรัลกรุ๊ปบริการเคาน์เตอร์แคชเชียร์ ทั้งแฟมิลี่มาร์ท และท็อปส์ ซูเปอร์มาร์เก็ตถึง 1,700-1,800 สาขา
นายณรงค์ศักดิ์ กล่าวต่อว่า ในช่วงครึ่งปีหลังของปี 2565 คาดว่าจะปล่อยสินเชื่อได้อีกอย่างน้อย 300 ล้านบาท จากครึ่งปีแรกปล่อยสินเชื่อบุคคลไปแล้ว 200 ล้านบาท ส่งผลให้สิ้นปี 2565 จะปล่อยสินเชื่อรวมอยู่ที่ประมาณ 500 ล้านบาท ซึ่งปล่อยให้กับฐานลูกค้าของบริษัท วงเงินกู้ขั้นต่ำ 5,000-10,000 บาท ผ่อนผ่านตู้ และมีอัตราดอกเบี้ย 24-25% ตามใบอนุญาต
นอกจากนี้บริษัทมีการขยายตู้ MINI ATM  ปัจจุบันกำลังทดลองตลาดอยู่ที่ 200 ตู้ โดยเน้นพื้นที่ต่างจังหวัด ห่างไกลธนาคาร ควบคู่ไปกับการพัฒนาให้ระบบสามารถใช้บัตรหลากหลายมากขึ้น รวมถึงบริการอื่น ๆ เช่น การขึ้นเงินสลากกินแบ่งรัฐบาล และการเคลมประกัน เป็นต้น ซึ่งภายในสิ้นปี 2565 น่าจะขยายตู้ MINI ATM อยู่ที่ 1,000 ตู้ และมีแผนงาน 3 ปีข้างหน้า จะขยายตู้ MINI ATM ให้ได้ 10,000 ตู้ ภายใต้นโยบายก้าวสู่การเป็น “ธนาคารชุมชน”
“ปัจจุบันคนใช้เงินสดยังเยอะมากเมื่อเทียบกับพฤติกรรมการใช้เงินทั่วประเทศ ซึ่งเฟสแรกจะเห็นบริการผ่านโมบายแบงก์กิ้ง และเฟสถัดไปจะสามารถใช้บัตรต่าง ๆ ได้ ฝาก โอน ถอน ในจุดเดียว ซึ่งตอนนี้ FSMART ได้มีการขอให้บริการถอนเงิน จากเดิมบริการฝาก-โอนได้แล้ว 2 แบงก์ ได้แก่ ธนาคารกสิกรไทย จำกัด (มหาชน) หรือ KBANK และธนาคารไทยพาณิชย์ จำกัด (มหาชน) หรือ SCB จาก 7 ธนาคารในพอร์ต” นายณรงค์ศักดิ์ กล่าว
นอกจากนี้ บริษัทอยู่ระหว่างขอใบอนุญาตในการให้บริการโอนเงินต่างประเทศ คาดว่าจะให้บริการภายในต้นปี 2566 ขึ้นอยู่กับระยะเวลาการอนุมัติจากหน่วยงานที่เกี่ยวข้อง เชื่อว่าปี 2566 จะขยายตัวได้มากกว่าปี 2565 จากธุรกิจใหม่ ๆ บริการได้เต็มที่
ส่วนธุรกิจตู้อัตโนมัติ/EV ชาร์จ โดยอยู่ระหว่างพัฒนาผลิตภัณฑ์ให้สมบูรณ์ ทั้งการฟีเจอร์หน้าจอที่ใหญ่ใช้งานง่าย ราคาจับต้องได้ และยังจดลิขสิทธิ์เกี่ยวกับการชำระเงินบนระบบเครื่องชาร์จด้วย ซึ่งแบรนด์อื่น ๆ ยังมีข้อจำกัดในส่วนนี้ เพื่อสนองความต้องการฐานลูกค้าหลากหลาย เบื้องต้นจะรุกตลาดมากขึ้นตามตลาดยานยนต์ไฟฟ้าในอนาคต 1-2 ปีข้างหน้า (2566-2567)
ขณะที่ “ตู้เต่าบิน” ขยายได้ค่อนข้างเร็วมาก และยอดขายสูงขึ้นเฉลี่ย 80,000 บาทต่อตู้ต่อเดือน จากปัจจุบันมีจุดบริการ 3,200 ตู้ และภายในสิ้นปี 2565 น่าจะขยายเป็น 6,000 ตู้ ซึ่งเกินเป้าหมายที่คาดไว้ 5,000 ตู้ ขณะที่แผน 3 ปีข้างหน้า บริษัทจะขยายตู้เต่าบินให้ครบ 20,000 ตู้ คาดว่าจะสร้างรายได้หลักหมื่นล้านบาท
นอกจากนี้ในส่วนของความคืบหน้าของการจับมือบริษัท สบาย เทคโนโลยี จำกัด (มหาชน) หรือ SABUY ตั้งบริษัทร่วมทุนสร้าง Business Synergy นั้น ปัจจุบันอยู่ระหว่างพัฒนาผลิตภัณฑ์ใหม่ร่วมกัน และจะเปิดตัวภายในสิ้นปี 2565